‘নামপরিচয়হীন’ গল্পটি অদ্ভুত ছায়াছন্ন পাহাড়ি এলাকায় কোনো এককালে ছিটকে পড়া এক হিজড়ার অনুভব নিয়ে রচিত। ছবিসহ পত্রিকায় ছেপেছিল দাদারা, কেউ নিতে আসেনি। এ-গল্পে এক হিজড়ার মনোপীড়নের সঙ্গে সুন্দরভাবে উঠে এসেছে আদিবাসী সমাজের চিত্র। হিন্দু আর খ্রিষ্টানবেশিত অঞ্চলে ভেতরে তাকে তড়পায় মা-কে আম্মা, জলকে পানি ডাকার তৃষ্ণা। সময়ের বিবর্তনে দিকভ্রান্ত মানুষটি গির্জায় নতজানু হয় একসময় মথুরা নগরীতে যোগিনী হওয়ার স্বপ্নে। পারভীন পরক্ষণেই লেখেন, ‘নিজের অধরা যৌবন নিয়ে শরীর কাঙ্ক্ষায় নির্দয় মাটিতে আছড়ে পড়ে।’ ‘একজন কুমারী জননীর গল্পে’ কালো কিশোরী ফর্সা সন্তানের লোভ একসময় গ্রামের অসহ্য পীড়ন তাঁকে অদ্ভুত জেদে অটল রাখে। তার গর্ভের ভ্রূণটির পিতা ভন্ড পীরের কথা তার মুখ দিয়ে বের করায় না। যদিও পারভীন বিষয়টি শৈল্পিকভাবে প্রচ্ছন্ন রেখেছেন।